
Per  aquest  poema  ha  pintat  dues  noves  decoracions 
en  Domènech  Soler. 


Lloch  de  l'acció  :  Riells  del  Fay. 
Segle  xvn. 


PRÒLECH 


GORCH  DE  VALLDERRÓS 


Fons  d'una  cinglerada  y  a  flor  de 
gòrch. 

Comensa  7  quadre  negra  nit  y  acaba 
clar  de  matinada. 

La  Regina  es  aprop  de  VHereu  qui 
dorm  vora  un  marge. 

Les  Donzelles  dansen  al  voltant  del 
gòrch. 


Les  Don^élles. 

D'un  bes  de  lluna  enamorada 

y  a  flor  de  górch  es  esclatada 

la  nostra  essència  virginal. 

Sóm  lliris  blanchs  de  l'aygua  pura 

y  del  Poema  de  Natura 

sóm  la  cansó  primaveral. 

Cantèm,  cantèm, 

y  nostre  esprit  difundirèm. 

Demunt  la  brisa  vespertina 

que  passa  arràn  de  la  bosquina 

hi  va  nostra  ànima  eternal. 

Per  tót,  la  pau  ens  acompanya, 

y  dels  idilis  de  montanya 

sóm  la  sardana  solemnial. 

Dansèm,  dansèm, 

y  bélls  dalers  deixondirèm. 

Regina. 

Oh  jovincel  de  Viaplana! 

Oh  pobre  hereu ! 

qu'aneu  cercant  Thora  galana 

del  vostre  amor,  per  tot  arreu. 

Vós  heu  dormit  al  regne  nostre, 

gentil  donzell ! 

Y  somrient  teniu  '1  rostre 

per  què'ns  veyeu  en  somni  béll. 

No  vull  qu'obriu  pas  les  parpelles 

y  qu'us  trobeu  cort-defallit. 

Deixeume  sola,  mes  donzélles, 

que  vull  que'm  miri  fit  a  fit. 

Les  Donzélles,  tot  marxant, 

Cantèm !  Dansèm ! 

y  amors  y  somnis  confonguèm. 

Regina,  sola  ab  ell. 

Oh  jovincel  de  Viaplana! 
Oh  bon  hereu! 

Ja  us  ha  arribat  l'hora  galana 
del  am.or  vostre.  [Desperteu! 

Hereu. 

Amor  qu'ansiejo        Hont  ets,  amor? 

Regina. 
Obriu  'Is  ulls  a  la  claror. 

Hereu. 

i  Oh  llum  potenta  y  benehida 
per  fi  m'inonda  vostre  bés! 

Y  enlluernat  us  dó  la  vida 

per  què'm  guieu  per  sempre  més. 

Regina. 

Si  sols  hagués  d'illuminarvos 
vostre  camí,  bé'm  fóra  grat. 
Més  no  sé  pas  si  podré  darvos 
lo  que  cerqueu  tan  afollat. 

Hereu, 

El  méu  cercar  serà  endebades 
si  per  dissort  vós  ho  voleu. 
M'han  dut  ací  ilusions  sagrades 
com  vostre  esguart  qu'are'm  fixeu. 

Regina, 

Vostre  ideal  podreu  mostrarme 
tan  pur  com  es  món  esguart  blau. 
Mes  vostre  ser  vé  a  destriarme 
la  calma  santa  de  la  pau. 

Hereu. 

Tant  bé  hi  estéu,  donzélla  hermósa, 
dintre  aquet  cau  de  solitut? 
Món  pobre  ser  fa  tanta  nosa 
qu'us  dolgui  tant  qu'hagi  vingut? 
Ja  fa  molts  jorns  que  jo,  donzélla, 
desde  la  serra  us  hé  esguardat, 
y  al  contemplar  que  sóu  tan  bélla, 
m'he  cor-rendit  y  enamorat. 
Vós  que  sóu  goja  somniadóra, 
càlzer  dolsíssim  d'una  flor, 
no  podeu  ésser  pas  traydora 
als  planys  follívols  de  món  cor. 

Veniu  ab  mi,  al  Mas  Viaplana, 
a  viure  sempre  a  món  costat, 
que  gaudirèm  la  vida  humana 
ab  gaudiment  jamay  provat. 
Veniu,  qu'alli  sereu  ma  esposa, 
regina  excelsa  de  ma  llar. 
Veniu  ab  mi,  donzélla  hermósa, 
que  serà  etern  nostre  estimar. 

Regina. 

Oh  bon  hereu!  Vostra  follia 
me  brinda  enllà  un  sol  esplendent, 
y  a  mi  no'm  manca  llum  del  dia 
quan  l'ombra  aquí  m'es  prou  plahént. 

Hereu. 

L'amor  y'l  sol  tenen  la  vida 
qu'hem  de  gaudir  nosaltres  dos. 
Voleu  venir? 

Regina. 

El  górch  me  crida, 
més  tota  jo  m'acosto  a  vós. 
Sénto  tant  goig  al  escoltarvos 
y  tan  gentil  us  vaig  trobant, 
que  si  voleu  per  muUerarvos 
tota'm  teniu  d'are  en  avant. 
Y  si  ho  voleu,  heu  de  jurarme, 
per  lo  qu'us  sia  més  sagrat, 
de  may  provar  de  nomenarme 
per  «dona  d'aygua  y  peu  forçat». 

Hereu. 

Pèl  nou  amor  que  pren  estada 

en  nostres  cors,  faig  jurament. 
Anèm  al  Mas,  bella  estimada, 
qu'us  vull  besar  eternament! 

Les  Don^élles,  de  dins, 

Cantèm !  Dansèm ! 

y  amors  y  somnis  confonguèm. 

Regina,  marxant  ab  ell. 

Deixo,  per  vós,  les  maravelles 
de  món  palau. 

Comiat  per  sempre,  mes  donzélles, 
joya  tingàu. 

Les  Donzélles,  sortint. 

Sortim  górch  enfora,  que  Taygua  rondina, 
seguim  són  murmuri  qu'enlayra  un  plany  gréu. 
Son  regne  abandona  la  nostra  Regina 
per  ésser  esclava  del  cor  del  Hereu. 
Que  sigui  florida  una  llar  venturósa 
al  ritme  tendríssim  de  nostre  comiat. 
L'Hereu  que  recordi,  quan  sia  sa  esposa, 
que  si  es  dona  d'aygua  no  té  '1  peu  forçat. 

PRIMER  ACTE 


DEU  ANYS  DESPRÉS 

MAS  VIAPLANA 

L·iterior  de  la  llar. 

Portal  al  fons,  que  dóna  al  cajnp. 

A  l'esquerra,  l'escó;  a  la  dreta,  una 
escala  que  puja  a  les  cambres. 

Comensa  lacte  ab  les  filles  del  Hereu 
que  filen. 

Es  una  mitjdiada  de  primers  de  Juny. 

Les  filles. 

El  górch  de  Vallderrós 

es  fondo  y  escabrós 

com  cap  més  altre. 

Filadora  gentil 

hi  descapdellà  '1  fil 

de  set  fusades. 

Y  quan  les  acabà, 

una  veu  li  cridà 

de  molt  endintre : 

—  Per  sabé  '1  fons  hónt  es 

ni  tirantnhi  set  més 

hi  tocaries. 

UAvi'pasior,  que  vé  del  camp. 

Així,  pubilles,  m'agradeu, 
que  refilèu  la  cançó  meva. 

La  filla  gran, 

Avi-pastor,  que  Déu  vós  guard. 

Ja  veyeu,  donchs,  com  l'hem  apresa. 

UAvi'pasior, 

No  hi  hà  com  sér  tendres  de  cor 
y  estar  fresquívoles  de  pensa. 

La  filla  gran. 

Tampoch  hi  hà  res  com  ser  pastor 
per  donar  pler  a  les  ovelles. 

UAvi'pastor, 

Y  aquí  'm  teniu  sempre  amatent, 
per  què  ab  vosaltres  rès  puch  perdre. 
Si  us  repapiejo  'Is  meus  recorts, 
m'encomaneu  la  jovenesa. 

La  filla  xica. 

Y  ben  cofoyes  que  n'estèm! 

U  Avi'pastor. 

Y  '1  cor  a  mi  tot  se  m'alegra! 

La  filla  xica. 

Donchs,  acabeunos  de  contar 

tot  lo  del  gorch,  com  vau  prometre. 

La  filla  gran. 
Ah,  si!  Conteu ! 

UAvi'pastor. 

Y  vetaquí 
qu'are  us  hauré  de  fer  contentes! 

Y  com  que  tot  ho  mereixèu, 
deixeume  seure  y  acosteuse. 

La  filla  gran,  donantli  una  cadira. 

Teniu,  seyeu. 

LAvi-pastor 

Donchs  escolteu  : 
Diuen  qu'el  górch  de  Vallderrós 
es  el  palau  de  la  bellesa 
y  qu'al  séu  fóns,  que  ningú  4  sab, 
hi  viuen  màgiques  donzélles. 
Jo  no  he  pogut  vèureles  may 
y  sé  que  són  un  pom  de  verges! 
Quan  a  la  posta  se  'n  va  '1  sol, 
y  misteriós  arriba  '1  vespre, 
es  quan  ab  plena  llibertat 
els  séus  esplays  élles  comensen. 
Jo  no  hé  pogut  vèureles  may, 
mes  ja  hé  sentit  la  séva  fressa! 
Quan  són  tancats  tóts  els  masius 
y  la  natura  dorm  quieta, 
volen  pel  cingle,  amunt  y  avall, 
y  van  y  venen  dalt  la  serra. 
Jo  no  hé  pogut  vèureles  may 
ab  tót  y  arreu  cercaries  sémpre! 
Qui  les  ha  vistes,  ran  de  górch, 
es  per  què  ja  es  prou  digne  d'élles. 
Donzèll  qui  baixa  al  séu  raser, 
es  pera  omplirlo  d'amoretes. 

Y  jo  per  més  que  só  pastor, 
may  les  hauré  pogudes  veure, 
per  què  si  avuy  me  sobren  anys 
m'ha  mancat  sémpre  gentilesa. 


-  ro  - 


La  filla  xica. 

Y  are,  ploreu? 

UAvi'pasior. 

A  mi  plorar  may  me  veureu. 
Es  qu'us  ho  sembla. 

U Hereu,  de  dalt  la  cambra, 

Avi-pastor! 

L'Avi-pastor. 

Mon  amo  'm  crida,  pubilletes! 

Hereu, 

Avi-pastor! 

UAvi'pastor,  cridant. 

Ja  sóch  aquí! 

Hereu ^  sortint  al  cap  de  l'escala. 

Poseume  apunt  cavall  y  sélla, 
que  tinch  d'anarmen  al  mercat. 

U Avi-pastor,  anantsen. 

Serèu  servit  ab  tota  préssa. 

Hereu,  baixant. 

Que  per  molts  anys  tingueu  delit! 

La  filla  gran. 

Que  tant  meteix  aneu  a  festes? 

La  filla  xica. 

Per  què  al  mercat  us  en  aneu? 

Hereu. 

Com  que  s'acosta  '1  temps  de  sega, 

vaig  a  cercarne  segadors. 

Veniu,  mes  filles, 

(Posaiitse  la  xica  a  coll)  y  mireuse 

quin  bé  de  Déu  hi  ha  extès  pèl  camp! 

Mireu  el  blat  com  ja  rosseja! 

Apar  que  hi  hagin  rínxols  d'or 

de  vostra  fina  cabellera! 

Tota  r  anyada  ha  donat  íruyt! 

Tot  es  granat!  Tot  es  riquesa! 

La  filla  gran. 

Ja  que  teniu  enguany  tan  goig 
perquè  l'anyada  serà  plena, 
volem  penyora  del  mercat! 

Hereu. 

Sóu  tan  florides  de  bonesa, 
qu'  això  no  cal  dirmho  tampoch. 
Bélla  serà  la  recompensa 
per  cada  una. 

La  filla  xica. 

Visca!  Oydà! 
Deixèume  '1  vostre  coli  estrènyer, 
qu'us  vull  besar. 

La  filla  gran. 
Y  jo  també! 

Y  's  besen. 

Regina,  que  surt  dalt  r escala. 

En  mitj  d'aquestes  amoretes 
us  hi  demano  lloch  per  mi. 

Hereu. 

Ja  sabs  que  sempre,  esposa  méva, 
tots  els  meus  besos  son  per  tu. 
Anèu,  mes  filles,  y  beseula. 

La  filla  gran. 
Ab  tot  r  esprit! 

La  filla  xica. 

Y  ab  tot  el  cor! 

Se  bésen  ab  la  mare. 

Hereu. 

Ja  veus  ab  quin  amor  te  bésen! 

Regina. 

Oh,  joya  immensa!  Grans  mercès! 

La  filla  gran. 
Oy  que  'ns  aymeu,  bona  mareta? 
Regina. 

Com  ja  no  us  pugui  més  aymar! 

Y  's  tornen  a  besar. 

La  filla  gran,  a  la  xica. 

Y  totes  dues  are  anemsen 
a  veure  l'avi  si  enllesteix. 


-  13  - 


La  filla  xica. 

Anem  a  darli  més  llestesa 
ab  nostres  cants  y  saltirons. 

Se  'n  van. 

Hereu, 

Ja  veus,  esposa  méva,  quin  béll  viure 
gaudim  en  nostra  llar! 
Allà  '1  fruyt  de  ma  tasca  quotidiana 
cimbreja  assoieyat, 

y  aquí  '1  fruyt  benhaurat  dels  nostres  bésos 

somriu  exuberant. 

El  blat  esperant  l'hora  de  la  séga 

comensa  a  rossejar, 

en  tant  que  nostres  filles  alegroyes 

destrenen  dolsos  cants. 

Aquell  sol  esplendent  que  vaig  brindarte 

està  en  plè  festival! 

jGlosemlo,  esposa  méva,  aquest  béll  viure! 
jGlosemlo  triomfants! 

Regina, 

No  havia  sentit  may  tota  la  joya 

que  sento  a  ton  costat. 

Vivia  un  jorn  de  somnis  y  balades, 

y  are  visch  d'estimar. 

Tu  vas  trèurem  de  l'aygua  y  la  boyrina 

y  vas  portarme  al  camp. 

Y  no  més  cal  que  m'obris  els  téus  brassos, 

que  ja  sabs  com  me  plau. 

M'has  fet  de  la  llar  téva,  presonera, 

y  regno  més  qu'avans. 

El  regne  que  m'has  dat,  al  ferme  mare, 
no  Tesperava  may! 
Y  ab  foll  agraïment,  jo  't  beneeixo, 
mon  espòs  estimat! 

Hereu, 

Jo  't  beneeixo  a  tu,  per  qu'éts  Testrélla 
d'aquest  amor  sagrat. 

Tu  éts  l'estela  divina 
del  méu  pur  ideal. 
Tu  téns  tota  ma  glòria 
y  tót  el  méu  gosar. 
M'has  omplert  de  coratge 
fent  creixe  '1  meu  afany. 
Per  tu  brota  l'espiga. 
Per  tu  floreix  el  Mas. 

Regina. 

Tu  éts  el  sol  eucarístich 
del  méu  pur  estimar. 
Y  téns  tots  els  meus  somnis 
y  tots  els  méus  esplays. 
M'has  donada  l'essencia 
del  esclat  maternal. 
Per  tu  canten  mes  filles. 
Per  tu  somriu  la  llar. 

Hereu. 
Benhaja  ta  gentilesa! 

Regina. 
Benhaja  '1  téu  ideal! 

Entren  les  filles  y  l'avi  deixa  7  cavall 
al  portal. 

L'Avi'pastor, 

Aquí  teniu  apunt  cavall  y  sélla 
per  quan  volgueu  marxar. 

Hereu. 

La  tasca,  bona  esposa,  vé  a  torbarnos 
els  idilis  de  pau. 

Tot  y  sabent  qu'anyoraré  'Is  teus  besos, 
per  uns  quants  jorns  m'en  vaig, 
Abràssem,  amor  meva,  y  a  reveure. 

Puja  a  cavall, 

Regina, 
Que  tornis  aviat. 

Y  pensa  que  l'esposa  apassionada 
aquí  t'està  esperant. 

La  filla  xica. 

Qu'us  recordeu  qu'heu  de  portarnos 
una  penyora  del  mercat. 

Hereu, 

No  mancaré  ni  com  a  pare 
ni  com  a  espòs  enamorat. 

Se  'n  va. 

Mare  y  filles  se  queden  al  portal  do- 
nantli  comiat  y's  pert  al  lluny  el  galo- 
par del  cavall. 

SEGÓN  ACTE 


CAMP  DEL  MAS  VIAPLANA 

A  un  costat  hi  hà  7  portal  del  Mas  y 
la  porxada;  al  mitj\  el  camp  de  blat, 
y  al  fónSy  la  montanya. 

El  blat  rosseja. 

Comensa  l'acie  ab  VAvi-pastor,  qui  fa 
un  flapiol,  assentat  a  terra. 

Es  una  tarda.  Fa  quatre  dies  que  l'He- 
reu  es  a  mercat. 


L'Avi"  pastor. 

Pastor  d^'ovelles  may  està  sol, 

fent  la  pastura,  ab  el  flaviol. 

Lo  qu'eil  procura,  con  va  a  montanya, 

es  de  compòndrel  ja  pèl  camí  : 

a  la  verneda  troba  la  canya, 

a  la  bosquina  escorsa  de  pí. 

Dalt  la  montanya  tot  ho  domina 

y  arreu  escampa  suau  refileig; 

si  no  té  aymada,  se  la  imagina, 

y  acorts  li  endressa  dintre  Toreig. 

Dalt  la  montanya  fent  la  pastura 

no  hi  valen  gloses  de  rossinyol. 

No  hi  hà  més  amo  de  la  natura 

qu'eil  quan  refila  ab  el  flaviol. 

El  prova. 

Are  no  toca!  Bona  Them  féta!  - 

El  torna  a  provar  inútilment. 

Jo  ja  '1  íería  tot  a  bossins! 
Remalahida  la  mala  bruixa 
que  hi  hà  aquí  dins. 

Sona  7  Jlaviol  y  apat^eix  la  B?^uixa. 

La  Bruixa, 

Bruixots  de  les  tempestes, 
sortiu  del  vostre  jas, 
y  vostres  arts  funestes 
envieu  aquí  al  Mas. 

Desapareix  y  retruny  un  trò, 

UAvi'pastor,  aixecantse. 

Rellamp!  Quin  terratrèmol 
vé  a  portarme  Tesglay. 

S'estén  una  nuvolada  negra  dessobre 
la  montanya. 

S'acosten  les  tenebres; 
ja  dominen  Tespay. 
Oh,  quina  nuvolada 
que  vé  de  cap  de  riu! 
Ratxades  del  diable, 
en  mala  hora  veniu! 

Regina,  qui  surt  del  Mas. 

Correu,  correu,  bon  avi, 
si  no  tot  ho  perdrèm. 
Cerqueu  la  gent  que  's  puga 
qu'el  blat  aplegarèm. 
Tan  plena  que  Tanyada 
havia  fet  rebrot : 
d'enllà  vé  una  tempesta 
per  arrasarho  tot! 

L'Avi'pasior. 

Bé  pla  qu'ho  veig,  mestressa, 
que  la  cullita  's  pert; 
mes  el  blat  per  segarlo 
encare  es  massa  vert. 

Regina. 

Abans  de  que  la  pedra 
el  vingui  a  trossejar, 
a  sota  la  porxada 
el  vull  arreserar. 

UAvi'pastor. 

Els  segadors  que  'ns  manquen 
no  'Is  trobarèm  enlloch, 
y  encare  que  'Is  trobéssim 
ni  a  temps  fóren  tampoch. 
Que  vingui  lo  que  vingui! 
Tot  es  en  và!  Mal  llamp! 

Se  'n  va  corrents. 

Regina. 

Donchs  jo,  encare  que  'm  pesi, 
vull  fer  segar  el  camp. 
Quan  tinch  l'espòs  a  fora 
tot  éll  ple  d'ilusió, 
qui  serà  que  m'envihi 
tanta  maldat? 

La  Bruixa^  qui  toma  a  sortir, 
SÓ  jo! 

Regina. 

Ets  tu? 

La  Bruixa, 

Só  jo  :  la  Bruixa. 

Regina. 

Oh!  Dígam,  per  què  ho  fas? 

La  Bruixa, 

Per  què  la  vida  humana 
més  bé  coneixeràs. 
Avuy  tindràs  la  prova 
d'un  sagrat  jurament; 
la  feblesa  del  home 
veuràs  palesament. 

Regina, 
No  t'entench! 

La  Bruixa, 

Per  enténdrem 
no  hauries  d'estimar. 

Regina, 

Si  per  què  estimo  al  home, 
tu'm  véns  a  menassar, 
no  més  voldria  qu'are 
vinguessin  segadors, 
y  la  forsa  veuriem 
entr'ells  y'ls  teus  furors. 

La  Bruixa, 

Fins  jo  faré  venirlos 
si  tanta  falta  't  fan. 

Regina. 

Que  vinguin. 

La  Bruixa. 

D'allà  venen. 
A  veure  què  faràn ! 

Se  fÓHj  y  de  lluny  venen  els  segadors. 

Els  Segadors. 

Corrèm,  companys,  a  Viaplana, 
que  la  mestressa  'ns  hi  demana. 

Corrèm,  cuytèm. 
Si  ab  nostre  esfors  ella  confia, 
adelerats  al  Mas  fem  via, 

que  segarèm. 
Corrèm  al  Mas  :  anem  depréssa 
qu'hem  d'obehir  a  la  mestressa. 

Corrèm,  cuytèm, 

que  segarèm. 

Sortint. 

Aquí  'ns  teniu. 

Regina. 

Que  benvinguts  sigueu  al  Mas! 
Avant,  minyons!  No  defalliu, 
y  no  us  torbeu, 

que  de  basarda'l  blat  brandeja. 
Els  Segadors. 

Per  cap  de  colla,  que  se  us  veja, 
que  més  delit  ens  donarèu. 

Comensen  a  segar. 

Apa,  companys!  encoratgèmnos, 
y  cadascú  a  son  lloch  posèmnos, 
que  la  boyradas'ha  fét  gran. 
Sense  tenir  les  fals  parades, 
junyim  l'espiga  a  grans  brassades, 
seguèm  el  blat  arràn-arràn. 

Regina. 

Avant,  minyons!  que  la  tempésta, 
quan  sigui  aquí,  ja  trobi  llésta, 
la  feyna  qu'are  comensèm. 
Som  la  creuada  de  la  vida, 
que,  de  la  Bruixa  malehida, 
els  mals  enginys  també  seguèm. 

Els  Segadors. 

Fem  que  la  fals  no  se'ns  encalli 
y  arràn  de  terra  tot  ho  talli. 

Zis-zas,  zis-zas. 
No'ns  adonguèm  de  la  fadiga 
méntre  seguèm  tota  l'espiga. 

No  'ns  torbèm  pas. 
La  pèdra  vé  menassadora 
pro  Ja  acabèm  :  avant  y  fora. 

Zis-zas,  zis-zas, 

no'ns  torbèm  pas. 

Han  acabat  y  fan  les  garbes, 

Ab  goig  cantèm, 
qu'are  ja  estèm ! 

Regina. 

Ab  goig  canteu, 

que  de  la  paga  no  us  doldreu. 


-  22  - 


Els  Segadors, 

No  més  hi  quéda  que'l  restoll. 
Ja  tenim  féta  la  segada! 

Regina, 

Y  are,  les  garbes,  tots,  al  coll, 
portèules  sota  la  porxada. 

Van  portant  les  garbes  sota  la  porxa- 
da y  Regina  's  quéda  sola. 

Bruixa,  ja  ho  veus,  jo  t'hé  vençut. 
Trencar  Tespiga  no  has  pogut! 
Aquí  sencera  la  recullen. 

La  nuvolada  's  va  destriant  y  surt 
l'arch  de  Sant  Martí, 

Mes  joh,  què  veig!  Trista  de  mi! 
Les  boyres  negres  ja  s'esbullen 
y  brilla  Tarch  de  Sant  Martí. 
La  pedregada  enllà  s'atura 
y  torna  4  Mas  a  la  claror, 
una  claror  de  desventura 
que  'm  porta  a  Tànima  foscor. 
Si  m'has  vingut  ací  a  escometre 
lo  que  per  mi  l'home  ha  granat, 
no  ho  has  gosat  tan  sols  malmetre 
sinó  que  fins  te  n'has  mofat. 
Bé  n'he  sigut  prou  d'enganyada! 
Bé  n'es  de  negra  ma  dissort! 
Què  'm  dirà  Ell,  a  sa  tornada, 
si  jo  meteixa  '1  fruyt  hé  mort? 

Se  sent  el  galop  del  cavall. 

Mes,  ay!  que  'm  sembla  que  galopa 
nostre  cavall  pèl  caminal! 


Es  Ell  que  vé...  y  méntre  s'apropa 
la  vida  'm  fuig!  Oh  jorn  fatal! 

Arriba  V Hereu,  dóna  una  llambregada 
al  camp  y,  desconhoríaí,  baixa  de  cavall. 

Hereu. 

Què  passa  aquí?  Qui  l'ha  malmesa 
nostra  riquesa 
que  fins  avuy  ha  somrigui? 
Hont  es  el  blat?  Qui  se  l'ha  endut? 

Regina. 

[Perdó,  espòs  meu!  Esmaperduda, 
tement  la  pédra,  l'he  segat. 

Hereu. 

Així  no  hagués  may  coneguda 
la  dóna  d'aygua  y  peu  forçat. 

Tost  diu  això,  Regina  desapareix  als 
séus  peus. 

Hereu,  exaltat. 

Esposa  méva!...  Hont  ets,  esposa?... 

Per  què  t'has  fósa? 

Tot  ho  hé  perdut! 

Malhaja  l'hora  en  qu'hé  vingut! 

Recolzat  al  portal  del  Mas,  arrenca 
un  plòr. 

Les  don^élles,  de  lluny. 

Sortim  gróch  enfora  que  Taygua  rondina 
y  alegres  murmuris  s'escampen  arreu. 
A  son  tron  ja  torna  la  nostra  regina, 
cor-trista  y  plorosa  fugint  de  THereu. 
Si  deixa  l'amor  y  del  món  vé  tristoya 
per  què  s'ha  desfét  el  séu  pacte  sagrat, 
que  tórni  ací  al  górch  a  cantar  alegroya, 
que  si  es  dóna  d'aygua  no  té  '1  peu  forçat. 

TERCER  ACTE 


ALTRA  VOLTA 
EL  GORCH  DE  VALLDERRÓS 

Es  un  cap-véspre  y  acaba  Vacte  ja  fòsch. 

Regina,  del  fóns  del  gòrch. 

Oh  fólls  recorts  de  Viaplana! 

Oh  ingrat  Hereu! 

que  per  la  vostra  acció  profana 

jo  ploro  y  vós  també  ploreu. 

El  jurament  que  ab  mi  us  lligava 

fóu  un  engany. 

Aquells  amors  qu'ab  vós  gosava 
se  son  tornats  un  amarch  plany. 
Si  a  mon  palau  de  maravelles 
qui  m'en  tragué  m'ha  fét  tornar, 
no  'm  deixeu  sola,  mes  donzélles, 
qu'eternament  vull  divagar. 

Surt  l'Hereu  ab  ses  filles. 

La  filla  gran,  donant  la  ma  al  pare. 

Pare,  veniu,  que  la  veurèu 
aci  meteix  hont  Them  ohida. 
Aneu  venint  y  no  'ns  deixeu 
ni  tingueu  Tànima  entristida. 

Hereu. 

Hont  me  porteu  bé  prou  qu'hi  vinch  : 

vosaltres  sóu  la  méva  guia. 
Mes  la  tristesa  qu'are  tinch 
m'ha  trét  la  forsa  que  voldria. 

La  Jilla  xica. 

No  us  retorneu  dintre  aquest  sot 
hont  heu  ohit  la  nostra  mare? 

Hereu, 

Si  un  jorn  m'hi  va  somriure  tót, 
avuy  fins  Tayre  m'hi  aclapara. 
Ací  meteix  quan  la  vegi 
va  ferme  '1  bès  d'enamorada. 

La  filla  gran, 

Y  ací  l'hem  vista  aquest  mati 
y'ns  ha  abrassat  anyoransada. 

Hereu. 

Anyoransada  us  ha  abrassat 

y  no  ha  volgut  al  Mas  seguirvos? 

La  filla  gran. 

Per  vostra  culpa,  a  son  costat, 
diu  que  may  més  podrà  tenirvos. 

Hereu. 

Y  per  què  prop  d'élla  'm  porteu, 
si  es  per  donarme  més  angoixa? 

La  filla  xica. 

Per  què  amagantvos,  la  veurèu, 
joyosament  com  ens  amoixa. 

Hereu, 

Això  jamay!  Es  massa  poch, 
per  lo  que  l'aymo,  sols  miraria. 
De  Vallderrós  avuy  no  'm  moch 
que  no  alcanceu  al  món  tornaria. 

La  Jilla  gran. 
Com  ho  farèm 
si  no  podèm? 

Hereu, 
Contéuli'l  méu  agonejar! 
La  conjureu  que  no  'm  castigui! 
Si  no  ho  podeu  així  alcançar, 
quan  ab  sa  túnica  us  abrigui, 
per' arrencaria  us  hi  llasseu 
féntvoshi  un  nú  ab  vostres  faldilles. 

La  filla  gran. 

Ho  complirèm  tal  com  maneu. 

Hereu. 

Feuho  per  mí,  mes  bones  filles. 

S'amaga  darrera' l  marge. 

La  filla  gran,  mirant  al  gòrch. 

i  Mare,  sortiu! 

La  filla  xica. 

;Mare,  veniu! 

Regina,  sortint. 

Mes  bones  filles,  ja  torneu? 
Vós  manca  encare  alguna  cosa? 

La  filla  gran. 

A  nostra  llar,  massa  ho  sabeu, 
manca  una  mare  y  una  esposa. 

Regina. 

De  mon  espòs  no'm  parleu  pas, 
que  ja  no  ho  es,  ni  jo  só  séva. 
Bé  sab,  si  só  fora  del  Mas, 
qu'es  d'éll  la  culpa  y  no  pas  meva. 
Pèl  jurament  qu'un  jorn  va  fér 
li  dongui  '1  vel  de  ma  puresa, 
y  un  altre  jorn  el  va  desfer 
tement  de  perdre  sa  riquesa. 

La  filla  xica. 

jVós  demanèm  per  éll  perdó 
ab  nostres  cors  que  també  ploren! 
jVós  demanèm  per  compassió 
torneu  als  brassos  qu'us  anyoren! 

Regina. 

Si  a  Viaplana  ab  éll  tornés, 
com  sempre  hé  fét  Testimaria. 
Are  no  puch  y,  si  pogués, 
meteix  qu'abans  hi  tornaria. 
No  'm  veurà  més  l'humanitat 
sinó  vosaltres,  mes  donzélles, 
fruyt  d'un  amor  que  ja  ha  passat, 
nades  al  brés  de  les  rosélles. 
Mes  abrassades  maternals 
no  us  mancaràn,  com  may  encare, 
lo  qu'eren  himnes  virginals 
seràn  corrandes  d'una  mare. 

Serà  ma  túnica  d'argent 
vostre  caliu  de  la  infantesa, 
que  sempre  més  servaré  ardent 
pera  vetllar  vostra  puresa. 

Les  filles  s'hi  llassen  y  ella  se  'n  adòna. 

Y  are,  què  feu? 
Per  què  'm  llasseu? 

Lajilla  gran. 

Per  què  may  més  volèm  deixarvos. 

Regina, 

Donchs,  si  ho  voleu, 

darrera  meu  heu  d'enfonzarvos. 

Y  s'enfòn\en  totes  tres. 
Hereu,  qui  surt  del  marge. 
Amor  que  perdo...  Hont  ets,  amor? 
Regina,  del fóns. 

Vós  rheu  tancat  a  la  foscor. 

L'Hereu  cau  desmayat  al  peu  del  gòrch. 

Les  Don^élles,  surten  y  canten, 

Avuy  floreix  Taygua  del  górch,  crestallina, 
dos  vels  de  puresa  més  blanchs  que  la  néu. 
Són,  per  les  filletes  de  nostra  Regina, 
les  flames  darreres  del  cor  del  Hereu. 
Els  bélls  somnis  nostres  y  cèlichs  somriures 
pèl  món  que  no  sien  may  més  destorbats. 
Fruim  nostres  gales,  bén  soles  y  lliures, 
«qu'éssent  dònes  d'aygua  no  som  peu  forçats». 

FI  DEL  POEMA 

